  Григорий Фомин Майя Бывальцева 23-тӥ тулыспалэ Россиын Атыкай музъемез утисьлэсь нуналзэ пусъё. 1922-тӥ арысен со Горд армилэн нуналэз нимаськиз, 1946-тӥ арысен – Совето армилэн нуналэз, 1949-1991 аръёсы – Совето армилэн но Ожгар зарезь флотлэн нуналзы. Берло аръёсы та нуналэ вань воргоронъёсты но пиосты ӟечкылало, но со нырысь ик армиен яке ожгар службаен герӟаськем адямиослэн праздниксы. Ивортодэтъя «Удмуртия» агентстволэн редакторез армие ветлэм ужъюлтошъёслэсь юаз, мар сётӥз, марлы дышетӥз соосты служба нуон вакытсы но тунсыко, йыразы кылем учыръёсты тодазы вайыны куриз. «Удмуртия» издательстволэн кивалтӥсез Юрий Кузнецов службазэ Краснознамённой Дальневосточной ожгар округын 1988-1989 аръёсы нуиз. Нырысетӥ палараз танковой частьын «учебкаын» вал, кыкетӥ палараз – двизилэн «Боевая слава» газетаз. Ожгар билетаз «пулемётчик-регулировщик» гожтэмын. Армиын арлэсь ӧжыт гинэ кемагес вал, малы ке шуоно очной амалэн дышетскись студентъёсты дышетскон интыосазы лэзён сярысь косэт потӥз. Юрий Кузнецовлэн верамезъя, армия нырысь ик улонэ сюрес сётӥз, «анай-атай бордысь гогыез ишкалтӥз». Нош эшшо – быдэс улонэзлы зэмос эш, кудӥныз Сверловскысь призывной пункытн тодматскиз.  « Кытысь ке но мон тонэ адӟи шуыса, ачим мон со доры вазиськи. Собере вераськонъя валамы, ог-огмес адӟимы ни Можгаласен. Со горной институтысь студент, геолог Саша Фомин. Татчыозь ми соин пумиськиськом одно ик арлы кӧня ке пол. День танкиста, кудӥз карусёнлэн кыкетӥ арняяз пусйиське, ми одно ик пумиськиськом, одно ик со нуналэз пусйиськом » Юрий Кузнецов, «Удмуртия» издательстволэн кивалтӥсез Озьы ик армия пӧртэм адямиосын кусыпъёс возьыны дышетӥз. Татын асьмеос ялан одӥг сюрестӥ ветӥлськом, тодмотэм выль адямиосын кӧня ке часлы, нуналлы гинэ огазе тупаськомы, нош отын быдэс Совето Союзысь пиосын трос толэзьёс ӵоже служба нуоно луиз, шуэ Юрий Кузнецов. « Кинэз гинэ ӧй вал, пӧртэм сямъёсын, йылолъёсын пияшъёс, ваньзы ай улонэз адӟымтэ, ныр улысьтызы йӧлзы ай куасьмымтэ. Кин кызьы ассэ возе: кин ке ӵушъял сямен пештырске, чечен пияшъёс сямен, добродушноесь мыным потӥзы узбекъёс, мон соосын туж эшъяськи, туж рассудительнойесь грузинъёс, кыӵе ке вылтӥяськисьгес москвичьёс, аспӧртэмгес прибалтъёс. Ваньмыз пӧлын кыӵе ке но эшъёс сюризы. Армиез ортчыны кулэ кадь мыным йӧтэ » Юрий Кузнецов, «Удмуртия» издательстволэн кивалтӥсез Служба дыръя олокыӵе но югдуръёс кылдыны быгато: серемез но, кышкатӥсез но. Юрий Кузнецов туж бугыртӥсь учырез тодаз вайиз. « Соку радио пыр "Песни, танцы народов СССР" кадь программа вал. Вот, пе, удмуртская мелодия "Танец с колокольчиками". И шудэ со чингыли – "Отӥ но лыктэ туганэ…." И синкылиос зар гинэ, зар гинэ васько. Пиос шорам учко, бон, мар, пе, тон Юра? Чалме, шуисько, кылзӥське! Али но со крезьгурез кылыса синкылиосы пото, малы ке шуоно кыдёкегес кошкиськод ке, эшшо золгес мӧзмиськод дор палъёсыдлэсь » Юрий Кузнецов, «Удмуртия» издательстволэн кивалтӥсез Со дыре ик ас мылкыдъя ас коньдонэн сокеме ӧй но вуылысал, шуэ Юрий Кузнецов. Армилы луыса солы лулосъёсын паймымон узыр Ханка тыэз адӟыны кылдӥз. Нылпиослы «Кизили» журналлэн валтӥсь редакторез Юргис Алексеев службазэ 1991-1993 аръёсы Краснознамённой Дальневосточной пограничной округын, Китаен кунгож дорын, нуиз. « Мынам мылкыды вал дорлэсь кыдёкегес кошкыны. Кытчы ке гурезьёсы, Памире мед шедьысал шуыса малпай. Памире ӧй шедьы, Тянь-Шане шеди! Малпанлэн кужымез кызьы ке но быдэсме ик вылэм. Кытысь адӟысал на ай мон со гурезьёсты, самолет кадь лобась ӧрӟиосты, котьку но лобало валь ми вадьсын » Юргис Алексеев, «Кизили» журналлэн валтӥсь редакторез Ӝужыт гурезьёсын нырысь-валысь секыт вал, тодаз вае Юргис Алексеев. Армилэсь азьвыл ик спортэн ӧй ке эшъяськысал, олокызьы чидасал, шуэ. « Армия ик тазалыкез но юнматӥз кадь. Нырысь омыр тырмымтэ тазалыке вылын туж шӧдӥськиз, секыт виси но. Но со бере тани туэ арозь, 1991-тӥ арысен 2022-тӥ арозь, температурае ӧй вал, нокыӵе кынман висёнъёслы ӧй сётскылы. Мон малпасько, со но армилэн, оло, отысь гурезь вулэн сыӵе пайдаез вал » Юргис Алексеев, «Кизили» журналлэн валтӥсь редакторез Туала вакытэ ӝог дасяно вермишелен нокинэ уд паймыты ни, нош 90-тӥ аръёс кутсконын Удмуртиын, быдэс Россиын но, оло, сыӵе сиёнэз адӟылымтэ на вал. Юргис Алексеев сое армиын дыръяз веръяз. « Частьын но заставаын умой сюдизы. Но огпол штабысь эшъёсмы возьматӥзы, тани, пе, таӵе сиён вань – биняллям мар ке, сое пӧсь вуэн кисьтӥськод но, кӧня ке дыр ортчыса, со ачиз дась ни сиыны. Мон сое эскери, туж ик ӧз кельшы вал. Армия бере ини, кӧня ке дыр ортчыса, асьме дорын но со потылыны кутскиз, котькытын вузаны кутскизы » Юргис Алексеев, «Кизили» журналлэн валтӥсь редакторез Ивортодэтъя «Удмуртия» агентство армиен но службаен герӟаськем адямиосты Атыкай музъемез утисьлэн нуналэныз ӟечкыла! Армиын басьтэм тодон-валанъёсты бордады мед луозы, но соосты ноку кутоно медаз луы. Тегъёс: Удмуртия праздникъёс ожгарчиос Ижкар  